Politiet har fundet en arm i Køge Bugt, skriver politikredsen på Twitter.

Det vides ikke, hvem armen tilhører. Men fundet kan have forbindelse til ubådssagen.

- Vi har endnu ikke fastslået om der er tale om en højre eller venstre arm, eller hvem armen tilhører. Men vi arbejder ud fra, at den hidrører fra ubådssagen, siger vicepolitiinspektør Jens Møller Jensen fra Københavns Politi.

Armen undersøges i morgen på Retsmedicinsk Institut.

Ubådssagen

Armen er fundet nær den rute, som har været efterforsket i forbindelse med ubådssagen, hvor den 46-årige ubådsopfinder Peter Madsen er tiltalt for drabet på den svenske journalist Kim Wall.

Peter Madsen er tiltalt for drabet på den svenske journalist efter en sejltur i hans ubåd Nautilus i Øresund den 10. august.

Han nægter at have dræbt Kim Wall, men har tilstået parteringen af hende.

Det oplyste Københavns Politi i slutningen af oktober.

- Endvidere har Peter Madsen erkendt, at det var ham, der efterfølgende har gennemført parteringen af liget og siden har smidt alle ligdelene i Køge Bugt, står der i en pressemeddelelse fra Københavns Politi.

Læs også : Peter Madsen lader frivilligt sin fængsling forlænge

Peter Madsen har siden sigtelsen kommet med flere forskellige forklaringer på hendes død.

Først har det lydt, at han satte hende i land samme aften, torsdag den 10. august, men da han blev afhørt inden grundlovsforhøret, forklarede han, at hun døde i ubåden, fordi hun fik en luge i hovedet.

Andre sigtelser

Peter Madsen er udover drabet på den svenske journalist også sigtet for anden kønslig omgang end samleje. Det nægter han.

Derudover er han sigtet for usømmelig omgang med lig. Det erkender han.